ຫວຽດນາມເດັດດ່ຽວຄັດຄ້ານ ແລະ ປະຕິເສດຄຳສັ່ງຫ້າມຫາປາບໍ່ມີຄຸນຄ່າຢູ່ທະເລຕາເວັນອອກ
ໂຄສົກກະຊວງການຕ່າງປະເທດຫວຽດນາມ ເລຫາຍບິງ
ພາບ:thanhnien.vn
ເມື່ອຕອບຄຳຖາມຂອງນັກຂ່າວກ່ຽວກັບເລື່ອງຈີນ ແຈ້ງເວລາ, ຂອບເຂດ ແລະ ມາດຕະການປະຕິບັດຢຸດຕິການຫາປາຢູ່ທະເລຕາເວັນອອກ ແຕ່ເວລາ 12 ໂມງ ຂອງວັນທີ 16/5/2016 ຮອດ 12 ໂມງຂອງວັນທີ 1/8/2016 ຊື່ງໄດ້ອອກໃນຫນ້າຂ່າວຂອງອຳນາດການປົກຄອງນະຄອນ ໄຮ່ເຄືອ ແຂວງ ໄຮ່ຫນານ ປະເທດຈີນ ແລະ ສື່ເອເລັກໂຕນິກຈຳນວນຫນຶ່ງຂອງຈີນ, ໂຄສົກກະຊວງການຕ່າງປະເທດຫວຽດນາມ ເລຫາຍບິງ ຊີ້ແຈ້ງ: ຫວຽດນາມ ເດັດດ່ຽວຄັດຄ້ານ ແລະ ປະຕິເສດຂໍ້ຕົກລົງທີ່ບໍ່ມີຄຸນຄ່ານີ້. ຫວຽດນາມ ມີພະຍານຫລັກຖານດ້ານນິຕິທຳ ແລະ ປະຫວັດສາດຢ່າງຄົບຖ້ວນເພື່ອຢັ້ງຢືນອະທິປະໄຕຂອງຕົນສຳລັບໝູ່ເກາະ ຮວ່າງຊາ ກໍຄືບັນດາສິດອັນຊອບທຳຂອງຫວຽດນາມ ສຳລັບບັນດາເຂດທະເລຂອງຕົນທີ່ໄດ້ກຳນົດແມ່ນສອດຄ່ອງກັບບັນດາຂໍ້ກຳນົດທີ່ລະບຸໄວ້ໃນສົນທິສັນຍາຂອງ ສປຊ ກ່ຽວກັບກົດໝາຍທະເລປີ 1982. ການກະທຳນີ້ຂອງຈີນ ໄດ້ລະເມີດອະທິປະໄຕຂອງຫວຽດນາມ ຢ່າງຮ້າຍແຮງ ສຳລັບໝູ່ເກາະ ຮ່ວາງຊາ, ລະເມີດບັນດາສິດ ແລະ ຜົນປະໂຫຍດອັນຊອບທຳຂອງຫວຽດນາມ ສຳລັບບັນດາເຂດທະເລຂອງຫວຽດນາມ, ໄປຝືນກັບເນື້ອໃນຈິດໃຈຂອງຄຳຖະແຫລງກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC).
(ແຫຼ່ງຄັດຈາກ VOV)